তখন এ জগমোহন আর সেই মুখ্যসুখ্য লোলচর্মের ব্রজমোহন থাকে না। তাকে ছাপিয়ে অটল হিমালয়ের মতো ভিন্নতর চনমনে রক্ত মাংসের আর এক জগমোহনের জন্ম হয়। সে জগমোহন অমিত বোধ আক্রোশে শিরদাড়া টান টান করে জেগে উঠে। বিশ্ব চরাচরকে জানান দিয়ে বসে–সে কোনোক্রমেই ব্রজলালকে কূটচালের ভেতর বন্দি হতে দেবে না। সমাজ সংস্কারের অনুশাসনের মুখোমুখি হতে দেবে না–সালিস–বৈঠকের দেন–দরবারের কাছে নতজানু হতে দেবে না। সবচে’ বড়ো কথা বাবা–মাকে বাস্তুচ্যুত কিংবা অন্নদান না করার মতো মহা পাপের পঙ্কিলতায় ডোবতে দেবে না। জগমোহন ঠিক করে নেয় রোহিণীকেও বলবে–ব্রজলাল–কাজলার অমানবিকতায় রুষ্ট না হতে। ওরা ছেলেমানুষতো অর্থের মোহে আজ ওরা অন্ধ। তবে ঠিক ঠিক সে একদিন ওরা বোঝবে বাবা–মা কী? জীবনের সত্যিকারের সুখ কী?